Posted in Kommunikasie, Gemeenskapsinteraksie, Konnektiwiteit | Comments Off on IT op die lug
Sê jou sê oor IT se dienste
In `n poging om Informasietegnologie se dienste te verbeter, wil ons ook graag by julle, ons gebruikers, kliënte en kollegas raad vra.
As jy `n geleentheid in jou bedrywige dag het, sal ons dit waardeer as jy deur middel van die onderstaande opname vir ons kan laat weet of jy tevrede is met IT se diens en ook by watter dienste jy baat vind en watter nie.
Hier is jou kans om jou mening te lug en gehoor te word! Kliek slegs op die toepaslike skakel onder.
Posted in Kommunikasie, Gemeenskapsinteraksie | Comments Off on Sê jou sê oor IT se dienste
Slyp jou taalkundige tande by `n Oopbron-vertalingsdag
Is jy lus om jou taalkundige tande te slyp, jou breinspiere te rek en een dag van jou tyd te gee aan ‘n opvoedingsprojek met ‘n verskil? Sluit by ons op Saterdag 17 Augustus in die Ingenieursfakulteit aan, en help deur ‘n hoofstuk van ‘n oopbron skoolhandboek na Afrikaans te vertaal.
Siyavula is ‘n sosiale onderneming en uitvloeisel van die Shuttleworth Foundation en glo in mededeelsaamheid, gemeenskap, samewerking en toeganklikheid. Deur tegnologie in te span streef hulle daarna om die hoogste kwaliteit gratis opvoedkundige hulpbronne te skep.
Al Siyavula se handboeke is ‘n spanpoging deur ‘n gemeenskap van vrywilligers, waaronder opvoeders, akademici en professionele mense. Hierdie geïnspireerde vrywilligers se doel is om kennis vrylik beskikbaar te stel aan alle leerders en opvoeders in Suid-Afrika.
Dit word vrygestel met ‘n oop kopiereglisensie, wat beteken dat ander dit wettiglik kan versprei, meng, verander en voortbou daarop, selfs kommersieël, mits hulle Siyavula krediet gee vir die oorspronklike werk. Die beginsel is soortgelyk aan oopbron-sagteware deurdat enigiemand aangemoedig word om die boeke wettiglik af te laai, te kopieer, te deel en te versprei – heeltemal gratis!
Opvoeders het ook die vryheid om dit te redigeer, verander, vertaal en kontekstualiseer. Die handboeke het hul eie webwerwe – kyk by http://everythingmaths.co.za/ en http://everythingscience.co.za/. Dis ook beskikbaar op selfone, MXit en aflaaibare PDFs, asook in gedrukte vorm.
Hangende goedkeuring sal al die handboeke gedruk word deur die Departement van Basiese Onderwys en na alle openbare skole versprei word in 2014. Die onderwysdepartement het verlede jaar en ook vroeër vanjaar van Siyavula se handboeke gedruk en na alle openbare skole versprei – voorwaar ‘n opwindende gebeurtenis vir opvoeding in Suid-Afrika.
Die hoofstukke word aanlyn vertaal dmv ‘n webwerf, Transifex en in hanteerbare dele opgedeel sodat ‘n enkele persoon nie alleen verantwoordelik is vir die vertaling van ‘n reuse deel nie. Wanneer ‘n vrywilliger klaar is met sy opdrag, is hy welkom om ‘n bykomende opdrag te begin. Die hele proses sal tydens die geleentheid deur Siyavula bestuur word.
Die vakke wat vertaal gaan word is:
– Gr 12 Fisika
– Gr 12 Chemie
– Gr 12 Wiskunde (beperkte hoeveelheid)
Datum: Saterdag 17 Augustus 2013
Tyd: Stiptelik 08h30. Die dag loop tot `n einde om 17h00, gevolg deur aandete vir almal wat bywoon.
Plek: FIRGA laboratorium (kamer S203), Ingenieursfakulteit. Vir `n kaart kliek hier. Stap deur die groot glas deure tussen Elektriese en Elektroniese Ingenieurswese en Siviele Ingenieurswese, een vlak op en kyk uit vir die aanwysings wees wat jou lei na die lokaal.
Sien jy kans? Registreer by http://siyavulatranslationday.eventbrite.com/ en onthou alle vrywilligers se name sal tot die lys van medewerkers voor in die boek gevoeg word!
Enige vrae moet assseblief gestuur word aan bridget@siyavula.com.
[INLIGTING VERSKAF DEUR SIYAVULA]
Posted in Gemeenskapsinteraksie | Comments Off on Slyp jou taalkundige tande by `n Oopbron-vertalingsdag
Sit `n bietjie handjie by toe?
Wie onthou nog die tv-advertensie waar die sentrale karakter `n wondervrou was wat alles kon doen, onder andere wonderlike toebroodjies kon maak met die geadverteerde margarien. “Jy’s `n ster Linda Fourie!”
My punt? (ja, daar is een) Wel, ons kan die week ook vir die IT diensentrum en IT adminpersoneel sê “Jy’s `n ster!”, want verlede Woensdag het hulle hul middagete opgeoffer om, soos die befaamde Linda Fourie, toebroodjies te maak ten bate van liefdadigheid.
Quinton, Cheslon, Jurgen, Pablo, Marianna, Charnelle en Mandy het ingespring en hand bygesit by Golden Key se Toasties for Tummies, `n jaarlikse inisiatief waar Golden Key vrywilligers help om toebroodjies te maak vir minderbevoorregtes.
Lees meer oor Toasties for Tummies en Golden Key op hul webwerf.
Mandy Wanza Mariana Fourie &
Cheslon Faroa Quinton Luiters
Fotos: Jurgen Moolman
Posted in Gemeenskapsinteraksie | 1 Comment »